**MINISTARSTVO ZNANOSTI I OBRAZOVANJA**

**NACRT PRAVILNIKA**

**O UVJETIMA I NAČINU OSTVARIVANJA PRAVA REDOVITIH STUDENATA NA DRŽAVNU STIPENDIJU U BIOTEHNIČKOM, TEHNIČKOM, BIOMEDICINSKOM I PRIRODNOM PODRUČJU ZNANOSTI**

# Članak 1.

Ovim pravilnikom propisuju se uvjeti i način ostvarivanja prava redovitih studenata na državne stipendije koje se dodjeljuju za studente upisane na preddiplomske sveučilišne, integrirane preddiplomske i diplomske sveučilišne i preddiplomske stručne studije u biotehničkom, tehničkom, biomedicinskom i prirodnom području znanosti (u daljnjem tekstu: STEM).

# Članak 2.

Pojmovi koji se u ovome pravilniku upotrebljavaju u muškome rodu odnose se na pripadnike obaju spolova.

# Članak 3.

Pravo na državnu stipendiju iz članka 1. imaju redoviti studenti hrvatski državljani i državljani Europske unije s prijavljenim boravkom u Republici Hrvatskoj koji imaju odobren status stranca na stalnome boravku u Republici Hrvatskoj i osobe sukladno Zakonu o međunarodnoj i privremenoj zaštiti, koji su upisani na visokim učilištima u Republici Hrvatskoj na preddiplomske sveučilišne, integrirane preddiplomske i diplomske sveučilišne i preddiplomske stručne studije u STEM područjima pod uvjetima određenim ovim pravilnikom (u daljnjem tekstu: studenti).

# Članak 4.

Pravo na državnu stipendiju ostvaruju studenti:

1. koji su u akademskoj godini za koju se dodjeljuju stipendije završili srednjoškolsko obrazovanje i prvi put upisuju prvu godinu studija, a upisani su na temelju polaganja ispita državne mature;
2. koji su u akademskoj godini za koju se dodjeljuju stipendije stekli najviše 120 ECTS bodova na studijskome programu, odnosno najviše 60 ECTS bodova u slučaju studenta s utvrđenim invaliditetom od 60% ili više, a nisu stekli kvalifikaciju razine visokog obrazovanja. Pri određivanju ostvarenih ECTS bodova uzimaju se samo oni ECTS bodovi koji su ostvareni polaganjem ispita iz predmeta propisanih nastavnim programom studija i koji se ubrajaju u ECTS bodove potrebne za završetak tog studija.

# Članak 5.

Pravo na državnu stipendiju ne mogu ostvariti:

1. studenti upisani na programe koji su akreditirani i u potpunosti se izvode kao programi na engleskome jeziku;
2. studenti koji imaju upisano mirovanje u akademskoj godini za koju se dodjeljuje stipendija bez obzira na trajanje mirovanja.

# Članak 6.

1. Državne stipendije dodjeljuju se prema odvojenim rang-listama za svako pojedino znanstveno područje u postotku od ukupnoga broja stipendija koje se za određeno razdoblje dodjeljuju:
   1. Prirodno područje 10%
   2. Biotehničko područje 15%
   3. Biomedicina i zdravstvo 15%
   4. Tehničko područje 60%.
2. U sklopu svakog područja za prvu godinu dodjeljuje se 40% ukupnoga broja stipendija tog područja.
3. Rang-liste izrađuju se odvojeno za svako područje, a u sklopu svakog područja posebno za studente koji su prvi put upisali prvu godinu i posebno za studente koji su stekli najviše 120 ECTS bodova na studijskome programu (u daljnjem tekstu: studenti ostalih godina).
4. Rang-liste za prvu godinu utvrđuju se na način da se broj bodova izračunava na temelju prosjeka ocjena u srednjoj školi u odnosu na prosjek ocjena u srednjoj školi svih studenata upisanih u prvu godinu studija određenog područja.
5. Rang-liste za studente ostalih godina utvrđuju se na način da se broj bodova izračunava na temelju prosjeka ocjena pomnoženog s brojem ECTS bodova ostvarenih u prethodnoj akademskoj godini (koji može biti najviše 60) podijeljeno s umnoškom prosjeka ocjena svih studenata područja u prethodnoj akademskoj godini i 60 ECTS bodova.
6. Studentima s utvrđenim invaliditetom od 60% ili više, pri izradi rang-liste iz stavka 5. ovoga članka stečeni broj ECTS bodova u prethodnoj akademskoj godini množi se s 2, a najviše može iznositi 60.
7. Ako više studenata ostvari isti broj bodova na rang-listi iz stavka 4. i stavka 5. ovoga članka, prednost za ostvarivanje prava na državnu stipendiju imaju studenti koji su ostvarili bolji rezultat na ispitu državne mature iz matematike na način kako se razine ispita vrednuju u rezultatima državne mature.

# Članak 7.

1. Ministar do 1. listopada tekuće godine donosi odluku o broju stipendija, razdoblju za koje će se dodjeljivati te imenuje Povjerenstvo za dodjelu državnih stipendija u STEM područjima.
2. Povjerenstvo iz stavka 2. ovoga članka ima sedam članova, uključujući i predsjednika Povjerenstva, od kojih su tri člana predstavnici studenata na prijedlog Hrvatskoga studentskog zbora, uz osiguravanje zastupljenosti studenata sveučilišnih i stručnih studija, jedan predstavnik Rektorskoga zbora i jedan predstavnik Vijeća veleučilišta i visokih škola te dva predstavnika Ministarstva.
3. Na temelju podataka iz članka 10. ovoga pravilnika, koja su visoka učilišta dužna dostaviti do 15. listopada tekuće godine, Povjerenstvo dodjeljuje svakom studentu koji ispunjava uvjete iz članka 4. jedinstvenu identifikacijsku oznaku kojom će student moći utvrditi svoje mjesto na rang-listi.
4. Svakom studentu dostavit će se obavijest o jedinstvenoj identifikacijskoj oznaci i podacima dostavljenim od visokih učilišta na adresu elektroničke pošte iz sustava AAI@EduHr.
5. Studenti u roku od pet (5) dana od dana zaprimanja obavijesti iz stavka 5. ovoga članka mogu od visokog učilišta zatražiti korekciju dostavljenih podataka ako podaci nisu ispravni.
6. Nakon isteka roka iz stavka 6. ovoga članka, Povjerenstvo izrađuje rang-liste iz članka 6. ovoga Pravilnika posebno za svako područje znanosti i posebno za prvu godinu i ostale godine s naznakom kvote stipendija.
7. Ministar će na prijedlog Povjerenstva donijeti Odluku o dodjeli državnih stipendija na temelju kvota i rang-lista iz stavka 7. ovoga članka koje su njezin sastavni dio. Rang-liste objavljuju se na internetskoj stranici Ministarstva.
8. Rang-liste iz stavka 8. ovoga članka sadrže sljedeće podatke: jedinstvenu identifikacijsku oznaku studenta, naziv visokog učilišta, izračunane bodove te podatke na temelju kojih su izračunani bodovi.
9. Studenti koji su na rang-listi u sklopu kvote za određeno područje i godinu studija, odnosno iznad praga za ostvarivanje prava na stipendiju, obavještavaju se da su ostvarili pravo na državnu stipendiju.
10. Studenti pravo na dodjelu državne stipendije stječu nakon prihvaćanja Uvjeta stipendiranja. Prihvaćanje Uvjeta stipendiranja smatra se činom sklapanja ugovora.
11. Ako student u roku od pet (5) dana od dana slanja obavijesti iz stavka 10. ovoga članka ne prihvati Uvjete stipendiranja, smatra se da student ne prihvaća državnu stipendiju te se obavijest o ostvarivanju prava na državnu stipendiju šalje prvome sljedećem studentu na rang-listi ispod praga do ispunjenja kvote.

# Članak 8.

1. Za vrijeme ostvarivanja prava na državnu stipendiju student ne može primati ni jednu drugu stipendiju koja se financira iz javnih izvora.
2. Iznimno od stavka 1. ovoga članka studenti koji studiraju na visokom učilištu u inozemstvu na istoj razini studija mogu primati drugu stipendiju za razdoblje obavljanja stručne prakse i/ili sudjelovanja u programu mobilnosti i međunarodne razmjene studenata.
3. U slučaju da se utvrdi da je u vrijeme ostvarivanja prava na državnu stipendiju student korisnik neke druge stipendije koja se financira iz javnih izvora, studentu će se ponuditi mogućnost da uz uvjet obustave druge stipendije dobije državnu stipendiju.
4. Ako se utvrdi da student uz državnu stipendiju prima neku drugu stipendiju ili za vrijeme trajanja državne stipendije dobije još neku stipendiju ili upiše mirovanje, a o toj okolnosti ne obavijesti Ministarstvo u roku od 30 dana od dana nastanka navedenih okolnosti, Ministarstvo će poslati studentu obavijest da se obustavlja isplata državne stipendije te da je obvezan vratiti do tada isplaćena sredstva.
5. Na obavijest iz stavka 4. ovoga članka student može uputiti prigovor u roku od osam dana od dana dostave obavijesti, o kojem će odlučiti Ministarstvo.

# Članak 9.

1. Državna stipendija isplaćuje se u devet mjesečnih rata od 1.200,00 kuna do 15. u mjesecu.
2. Novčani iznos državne stipendije isplaćuje se na žiroračun korisnika stipendije. Isplata stipendija započinje 15 dana nakon prihvaćanja Uvjeta stipendiranja.

DOSTAVA PODATAKA

# Članak 10.

(1) Za potrebe dodjele državnih stipendija u STEM području Ministarstvo će prikupiti sljedeće podatke:

1. OIB studenta;
2. adresa elektroničke pošte;
3. jedinstveni matični broj akademskoga građanina;
4. ime i prezime studenta;
5. naziv visokog učilišta na koje je student upisan;
6. šifra studijskoga programa iz Upisnika Ministarstva;
7. status studenta (redoviti ili izvanredan);
8. status obveza (aktivan ili u mirovanju);
9. status studenta s utvrđenim invaliditetom 60% i više;
10. akademske godine s upisanim mirovanjem;
11. akademska godina upisa na studijski program;
12. broj stečenih ECTS bodova na studiju za svaku akademsku godinu studiranja;
13. prosjek ocjena u prethodnoj akademskoj godini;
14. godina završetka srednjoškolskog obrazovanja;
15. prosjek ocjena u srednjoj školi;
16. razina i postotak riješenosti ispita državne mature iz matematike.

(2) Visoka učilišta dužna su Ministarstvu dostaviti podatke iz stavka 1. točke 1. – 16. ovoga članka do 15. listopada tekuće godine.

(3) U slučaju da visoko učilište ne dostavi podatke iz stavka 1. točke 14. - 16. ovoga članka Ministarstvo će podatke pod točkom 14. i 15. preuzeti iz e-Matice, a podatak pod točkom 16. zatražiti od Nacionalnoga centra za vanjsko vrednovanje.

(4) Visoko učilište koje evidenciju o studentima vodi u Informacijskome sustavu visokih učilišta (dalje: ISVU) podatke o studentima upisuje u taj sustav te se nakon toga podaci preuzimaju u Informacijski sustav studentskih prava (dalje: ISSP).

(5) Visoko učilište koje ne vodi evidenciju o studentima u ISVU-u obvezno je podatke upisati u ISSP.

# Članak 11.

Ovaj pravilnik stupa na snagu osmoga dana od dana objave u Narodnim novinama.

Klasa:

Urbroj:

Zagreb,

MINISTAR

prof. dr. sc. Pavo Barišić